Kedves Gondozó nénik, óvónők, tanítók és tanárok!

Nagy megtiszteltetés számomra, hogy a diákok nevében köszönthetem önöket a pedagógusnap alkalmából. Azért fontos számomra hogy itt lehetek, mert nem csak egy átlagos diákként az iskolában látom a pedagógusok munkáját, hanem Édesanyám lévén azt is látom, hogy ez a munka otthon is folytatódik.

Hogy egy diák mit gondol a tanárairól, sok mindentől függ. Például hogy aznap hányadik órában találkozott vele, milyen tantárgyat tanít, hogy íratott-e dolgozatott vagy nem. Most a pedagógusnap alkalmával próbáljunk meg a hétköznapi eseményeken túl meglátni mit is jelent ez a hivatás, milyenek is a pedagógusok. Azt kivétel nélkül elmondhatjuk, hogy ők a világ leglelkiismeretesebb, legsegítőkészebb emberei. És gondoljunk csak bele, hogy mennyi energiát fektetnek bele, hogy mi érett, felelősségteljes felnőttekké váljunk. Ők azok, akik sosem pihennek, és egy hosszú nap után még képesek leülni kijavítani a diákok dolgozatait, felkészülni a holnapi napra és kisimítani idegeiket tanítványaik aznapi okosságaitól. A tanórán fáradhatatlanul próbálják megértetni velünk az anyagot, és sosem hagyják, hogy feladjuk. Ha úgy érezzük, hogy az egész világ ellenünk van, ők akkor is segítő kezet nyújtanak nekünk, és ha kell, mentőövvel mentenek ki minket, de sohasem hagynak hátra.

Tehát elmondhatjuk, hogy a pedagógus a legkülönlegesebb, legcsodálatosabb. És mi mind nagyon szerencsések vagyunk, hogy a jövőnket, sőt a világ jövőjét igazából ők alapozzák meg azzal, hogy segítenek, hogy azt mi alkothassuk meg.

Sohasem felejtem el Viktor bácsinak, hogy megszerettette velem az olvasást, hiszen kisebb koromban nem faltam a könyveket. Annyi elég is volt nekem, hogy bíztatott és hitt abban, hogy nekem is menni fog.

Köszönöm, hogy nap mint nap ilyen fantasztikus emberekre nézhetek fel. Remélem egy nap én is Önök közé tartozhatok majd, hiszen mindig is ez a példa volt előttem anyukám által, és így megtapasztalhattam azokat az élményeket is, amelyeket a többi diák csak elképzelni tud.